BARDEJOV/LASCOV. Polícia stále vyšetruje minulotýždňovú smrť dôchodcov z obce Lascov v Bardejovskom okrese. Sedemdesiatsedemročný muž a jeho o dva roky staršia manželka prichytili v dome lupiča, útok neprežili.
Vyšetrovateľ prípad prekvalifikoval na obzvlášť závažný zločin vraždy. Žena znásilnená nebola, informovala dnes prešovská policajná hovorkyňa Jana Karnišová.
Podľa polície lupič najskôr vypáčil zadné vchodové dvere rodinného domu, vošiel na prvé podlažie domu a prehľadal izby. Potom zišiel na prízemie, kde ho manželia prekvapili. Páchateľ ich napadol, po útoku mal muž zranenia hlavy a oboch rúk, žena mala zranenia na hlave. Páchateľ prehľadal aj ostatné miestnosti na prízemí, odkiaľ ukradol hotovosť a mobilný telefón.
To, že manželov nebolo už dlhší čas vidieť, si všimol ich sused, policajtom to oznámil vo štvrtok 13. januára.